Raši, Richard, poslanec NR SR (2012-10-25):
Dobrý večer prajem. Vážená pani predsedajúca, ctené kolegyne, vážení kolegovia, môj príspevok bude pomerne krátky, pretože to podstatné povedal už pán poslanec Brixi, a zareagujem možno na niektoré najčastejšie pripomienky, ktoré v súvislosti s týmto zákonom prebiehajú. Prvá podstatná vec je, že pripraviť túto zmenu bola požiadavka vlády Slovenskej republiky. Bolo to ešte v rokoch 2006 až v rokoch 2010 a tá požiadavka bola zo strany legislatívy, aby sa zosúladil zákon 369 z roku 1990 o obecnom zriadení, resp. aby sa zákon o meste Košice zosúladil s týmto zákonom. Preto gro týchto pripomienok bolo z tohto zákona zapracovaných. Samozrejme, považovali sme za vhodné v súčasnej finančnej tiesni využiť otvorenie tohto zákona na to, aby samospráva ušetrila. A to je to základné, okrem zosúladenia so zákonom o obecnom zriadení, že redukovaním počtu poslancov ušetrí mesto Košice viac ako pol milióna eur za rok, to znamená, viac ako dva milióny eur za volebné obdobie. A preto vravím, že keď sa deviatich z desiatich občanov v Košiciach spýtate, keď sa spýtate desiatich občanov v Košiciach, či s tým súhlasia, tak deviati povedia áno, pretože ide o šetrenie finančných prostriedkov, ktoré sa v čase krízy môžu použiť na iné veci – na sociálne služby, na mestskú hromadnú dopravu, na materské a základné školy, ktoré mestu patria, na opravu chodníkov. A preto vravím, že deviati z desiatich, lebo ten desiaty občan je väčšinou poslanec, ktorého sa redukcia týka a ktorý sa bojí, že sa do poslaneckého klubu nedostane. Takže okrem zosúladenia, čo máloktorý občan Košíc vie, aký je zákon o obecnom zriadení a aký je zákon o meste Košice a kde sú diferencie, je tou hlavnou vecou úspora finančných prostriedkov. Tento zákon a návrh čísel redukcie poslancov mestského zastupiteľstva aj miestnych zastupiteľstiev vyšiel z rady starostov. Iba dvaja starostovia boli proti tomu a z tých dvoch starostov nebol ani jeden z KDH. Ani jeden zo starostov, ktorí sú v mestskej rade, nebol proti tomuto zákonu. To je veľmi dôležité. Bola to jedna poslankyňa, jeden poslanec bol z SDKÚ a jeden bol zrejme zo starostov nezávislých. Takže a tento návrh prišiel z rady starostov a v rade starostov máme iba dvoch alebo troch poslancov za stranu SMER, čiže naozaj. A tieto čísla sme implementovali do tohto zákona a výsledkom toho je to, že sa ušetria dva milióny, viac ako dva milióny eur za jedno volebné obdobie. Takže preto sme využili platformu implementácie a zosúladenie so zákonom o obecnom zriadení, aby sme ušetrili finančné prostriedky, ktoré naozaj každému chýbajú, a akceptovali sme návrh rady starostov a akceptovali sme ho preto, určite by sa dalo ďalej znižovať počty poslancov, ale chceme využiť radu starostov ako nosič na redukciu mestských častí. A redukciu mestských častí podľa súčasnej platnej legislatívy vieme urobiť iba vtedy, keď sa nájde konsenzus medzi starostami, pretože tým definitívnym článkom pri redukcii mestských častí je referendum obyvateľov danej mestskej časti a keď redukciu alebo spojenie svojej mestskej časti s inou mestskou časťou zamietnu, tak toto sa udiať nemôže. A na to potrebujeme aj súlad a súhlas a podporu starostov všetkých mestských častí, ktorých sa to dotkne, aby to vedeli vysvetliť svojim občanom, že spojením dvoch mestských častí neprídu o výhody, ale stane sa len to, že komfort vybavovania vecí budú mať tak, ako doteraz a finančné prostriedky, ktoré išli na platy členom miestnych zastupiteľstiev pôjdu na rozvoj danej mestskej časti. Čo sa týka, ja by som pánovi poslancovi, využil túto platformu a povedal pánovi poslancovi Chrenovi, že v meste Košice nemajú ani jedného poslanca. Čiže v žiadnom klube s KDH a s SDKÚ nie sú. A okrem toho aj spoločný klub KDH a SDKÚ sa v meste rozpadol. Už sú dva samostatné kluby. A naozaj SaS nemá žiadneho člena. Mala len jedného kandidáta na primátora, ktorý nie, že neuspel v primátorských voľbách, on sa nedostal ani do mestského zastupiteľstva. Čiže naozaj z hľadiska budovania samosprávy ste úplne na začiatku. Raz ju snáď pochopíte a budete mať naozaj aj nejakých svojich zástupcov. Ale zatiaľ v tejto fáze naozaj nie ste a v meste Košice máte zatiaľ, nemáte teda zatiaľ absolútne žiadneho poslanca. A chcem zvýrazniť jednu vec. Naozaj v mestskom zastupiteľstve, naozaj treba myslieť na to, že tento zákon šetrí výrazne finančné prostriedky a nemá byť dominantnou témou diskusie, či primátor je v rade starostov, alebo nie je. Naozaj to nie je podstatné. Bol predchádzajúci primátor aj predpredchádzajúci primátor, všetci primátori boli členmi rady starostov, boli členmi mestskej rady. Boli členmi mestskej rady zrejme preto, aby vedeli návrhy, ktoré primátori mnohokrát predkladajú vysvetliť členom mestskej rady, aby ich mohli rozdiskutovať. Boli to všetci primátori predo mnou, som členom mestskej rady aj aj. Ten môj hlas v tej mestskej rade nie je nijako rozhodujúci. Schvaľovanie materiálov, ktoré idú cez mestskú radu do mestského zastupiteľstva býva v Košiciach väčšinou 12 : 0, 10 : 0. Čiže podľa toho, koľko nás tam je, nebýva tam žiadny problém. Lebo naozaj na mestskej rade fungujeme apoliticky, riešime problémy absolútne vecne. Takže ja vás len chcem poprosiť, aby sme využili túto možnosť, ktorú teraz máme, a okrem zosúladenia so zákonom o obecnom zriadení naozaj priniesli to, čo pomôže najviac, a to je zmena ušetrenia finančných prostriedkov, ktoré ostanú v meste, ale ktoré ostanú aj mestských častiach, pretože sa redukujú počty poslancov aj mestských častiach a finančné prostriedky, ktoré takto išli na platy poslancov miestnych častí a mesta pôjdu na rozvoj miestnych častí a na rozvoj mesta. Ďakujem pekne za pozornosť.